BFM 2024 – Bacău Fest Monodrame este singurul festival de teatru din România concentrat asupra spectacolului de actor, ceea ce face ca invitarea spectacolului ROMANIAN PSYCHO să reprezinte o formulă eficace de a oferi publicului festivalului acces la creația unui maestru al genului.
ROMANIAN PSYCHO, text scris, regizat și interpretat de Florin Piersic jr, în scenografia lui Tudor Prodan, este, cu adevărat, o mostră de virtuozitate care, într-un pseudo-dialog și a unui fals spațiu de siguranță, ne pune față în față cu nevrozele, cu locurile comune, cu ridicolul și, fără îndoială, cu latura comică, satirică a unei societăți din care, în fond, face parte fiecare spectator. Spectacolul ROMANIAN PSYCHO își aduce protagonistul aproape de public, oferind, cu umor și luciditate, imaginea unei lumi care o oglindește fidel pe cea în care trăim.
La Teatrul Național din Timișoara, spectacolul poate fi revăzut sâmbătă, 18 mai 2024, de la ora 19, în Sala Mare.